ŽILINA. Ľudia, ktorí bývajú v centre Žiliny na ulici Na priekope, už majú dosť neporiadku a hluku počas víkendových dní v okolí pivárne Nosorožec. Spisujú petíciu a stupňujú tlak na úrady, aby pre nich neakceptovateľnú situáciu riešili.
Miroslava Franerová vlastní v blízkosti pivárne parkovacie miesta, ktoré využívajú jej nájomníci. Po piatkovej a sobotnej noci ich nachádza v žalostnom stave.
"
Neviem, či je normálne, aby niekto vyzýval ľudí, aby opití tancovali na stoloch. Oni sa tým hrdia, majú na tom postavený marketing."
"Plno ohorkov, porozbíjaného skla, ktoré sa môže zapichnúť do pneumatiky. Je problém, aby tadiaľ prešiel občan so psom alebo malým dieťaťom, ktoré si môže dorezať ruky. Zeleň páchne ako roky neudržiavané WC každú sobotu a nedeľu. Pretože mládež sa často do piatej do šiestej zabáva. Ten stav je katastrofálny."
Nepáči sa jej, ako vyzerá lokalita, ktorá mohla byť výkladnou skriňou centra Žiliny. Tvrdí, že nebojujú proti podniku, ktorý funguje už takmer tridsať rokov, ale proti spôsobu, akým je prevádzkovaný a hlučným diskotékam.
"Celá Žilina vie, že keď sa všetko pozatvára, choďte pred Nosorožec, tam sa môžete baviť do rána bieleho," hovorí so sarkazmom v hlase.
Lieči zranenia spred vlastného domu
Luboš Bauček býva len niekoľko desiatok metrov od pivárne. Spávať mu nedáva hluk, ktorý sa šíri z diskotéky. Sám inicioval meranie hladiny hluku regionálnymi hygienikmi, ktoré potvrdilo, že presahuje v nočných hodinách normy.
Ako úrazového chirurga ho trápi aj nebezpečenstvo, ktoré tu číha na mladých ľudí.